聞仲嘉叔問繼以職事行縣道遊茶山及諸勝境作寄一首
作者：程俱
朝代：宋

paragraphs: 春風入山骨，毛甲亦已舒。
晨熹被春山，草木清而姝。
况乃顧渚源，雲關護靈區。
陰崖氣亦暖，瑞草先春敷。
金沙出清泉，甘冽滋芳腴。
依依楊柳村，渺渺桑苧居。
前瞻大小寒，窈窕窮崎嶇。
飛流吐明月，轉壑千雷車。
參天亡陳檜，霜黛鬰不枯。
當時臨春地，變滅成榛蕪。
安知歲寒質，千載獨不渝。
大中乾元字，入木蛟鸞俱。
薰風想佳句，奇蹤典刑餘。
獨往三住翁，至今有遺墟。
真游豈易遇，庶或聞沉榆。
飽聞東吳勝，欲往世累拘。
二子獨幽討，仙舟繼籃輿。
林間伯勞飛，茶篚春事初。
尚有北枝秀，明空雪千株。
幽香發清夜，肝膽生冰壺。
王事既料理，清游亦忘劬。
遙知山水間，快若縱壑魚。
今我方祿隱，居然卧蝸廬。
畫墁固無役，反如著轅駒。
亦擬浮扁舟，乘春經五湖。
收帆白蘋下，令子見潛夫。